ΓΡΑΠΤΗ ΕΡΩΤΗΣΗ E-2352/97 υποβολή: Roberta Angelilli (NI) προς την Επιτροπή (10 Iουλίου 1997)

Θέμα: Προκήρυξη δημόσιου διαγωνισμού από τον Δήμο της Ρώμης για τον ορισμό ειδικού συμβούλου (Advisor) για την ιδιωτικοποίηση της Δημοτικής Επιχείρησης Ενέργειας και Περιβάλλοντος (ACEA)

Η Επιτροπή, απαντώντας στην γραπτή μου ερώτηση Ρ-1071/97 ((ΕΕ C 373 της 9.12.1997, σελ. 60.)), σχετικά με την προκήρυξη του Δήμου της Ρώμης για τον ορισμό ειδικού συμβούλου (Advisor) για την ιδιωτικοποίηση της Δημοτικής Επιχείρησης Ενέργειας και Περιβάλλοντος (ACEA), γνωστοποίησε ότι στην εν λόγω προκήρυξη, έχοντας κατακυρωθέν ποσό 327.726.000 λιρετών Ιταλίας χωρίς ΦΠΑ, δεν θεωρεί ότι απαιτείται η εφαρμογή της Οδηγίας 92/50/ΕΟΚ ((ΕΕ L 209 της 24.7.1992, σελ. 1.)) που προβλέπει ως ελάχιστο ποσό για την υποχρεωτική εφαρμογή της τα 200.000 Ecu χωρίς ΦΠΑ. Εντούτοις, η Επιτροπή διευκρίνησε επίσης ότι το ελάχιστο ποσό των 200.000 Ecu δεν αναφέρεται στο κατακυρωθέν ποσό αλλά στο εκτιμούμενο ποσό τη στιγμή της προκήρυξης του διαγωνισμού: εάν δηλαδή το ποσό που εκτίμησε ο Δήμος της Ρώμης ήταν άνω των 200.000 Ecu τότε θα είχε πράγματι παραβιάσει την σχετική κοινοτική νομοθεσία. Ε λοιπόν, στην απόφαση αριθ. 1937/1995 του δημοτικού συμβουλίου της Ρώμης, με την οποία προκηρύχθηκε ο διαγωνισμός για τη θέση ειδικού συμβούλου (Advisor) για την ιδιωτικοποίηση της Δημοτικής Επιχείρησης Ενέργειας και Περιβάλλοντος (ACEA), δεν φαίνεται πουθενά να έχει πραγματοποιηθεί κάποια εκτίμηση σχετικά με το ποσόν του διαγωνισμού.Η παραβίαση εκ μέρους του Δήμου της Ρώμης στο σημείο αυτό είναι διπλή: εκτός του ότι δεν δημοσιεύθηκε ο διαγωνισμός, δεν έγινε επίσης εκτίμηση εκ των προτέρων σε ό,τι αφορά το συνολικό ποσό του διαγωνισμού. Και όμως, διαβάζοντας στη σελίδα 5 της ίδιας αποφάσεως αριθ. 1937/1995 του δημοτικού συμβουλίου της Ρώμης, καταδεικνύεται σαφώς ότι «...ο Δήμος της Ρώμης θα δημοσιεύσει την προκήρυξη του διαγωνισμού στην Επίσημη Εφημερίδα των Ευρωπαϊκών Κοινοτήτων μέσω τηλεομοιοτυπίας (φαξ) που θα επιβεβαιωθεί στη συνέχεια δια συστημένης επιστολής...».

Λαμβάνοντας υπόψη τα ανωτέρω, ερωτάται η Επιτροπή:

1. Κατά πόσον η παράλειψη εκ μέρους του Δήμου της Ρώμης να εκτιμηθεί το ποσόν του διαγωνισμού, καθώς και η μη δημοσίευση της προκήρυξης του διαγωνισμού στην Επίσημη Εφημερίδα των Ευρωπαϊκών Κοινοτήτων συνιστά παραβίαση της Οδηγίας 92/50/ΕΟΚ;

2. Σε καταφατική περίπτωση, ποιά μέτρα προτίθεται να λάβει για την αποκατάσταση του σεβασμού του κοινοτικού δικαίου;

3. Σε καταφατική πάντα περίπτωση, είναι δυνατόν, λόγω των όσων αναφέρθηκαν ανωτέρω, να προσβληθεί και, κατά συνέπεια, να ακυρωθεί η διαδικασία για τον ορισμό του ειδικού συμβούλου (Advisor);

Απάντηση του κ. Monti εξ ονόματος της Επιτροπής (16 Σεπτεμβρίου 1997)

Το γεγονός ότι στην απόφαση αριθ. 1937 του 1995 του δήμου της Ρώμης δεν αναφέρεται ρητά η εκτιμώμενη αξία της σύμβασης δεν συνιστά από μόνο του παραβίαση των κοινοτικών κανόνων περί δημοσίων συμβάσεων.

Η Επιτροπή ζήτησε ωστόσο από τις ιταλικές αρχές να της γνωστοποιήσουν τους λόγους για τους οποίου δεν απέστειλαν στην Υπηρεσία Επισήμων Εκδόσεων των Ευρωπαϊκών Κοινοτήτων, αντίγραφο της πρόσκλησης υποβολής προσφορών για τη σύμβαση παροχής υπηρεσιών συμβούλου σχετικά με την ιδιωτικοποίηση της δημοτικής επιχείρησης ενέργειας και περιβάλλοντος της Ρώμης.

Η Επιτροπή θα αξιολογήσει την απάντηση που θα αποστείλουν οι ιταλικές αρχές και στη συνέχεια θα ενημερώσει σχετικά το Αξιότιμο Μέλος του Κοινοβουλίου.